CELEX: 32017R0217
Language: bg
Date: 2016-12-05 00:00:00
Title: Делегиран регламент (ЕС) 2017/217 на Комисията от 5 декември 2016 година за изменение на приложение II към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции

9.2.2017   
            
            
               BG
            
            
               Официален вестник на Европейския съюз
            
            
               L 34/7
            
         ДЕЛЕГИРАН РЕГЛАМЕНТ (ЕС) 2017/217 НА КОМИСИЯТА
   от 5 декември 2016 година
   за изменение на приложение II към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 5, параграф 3 от него,
   като има предвид, че:
   
               (1)
            
            
               В член 4 от Регламент (ЕС) № 978/2012 се установяват критериите за предоставяне на тарифни преференции по общия режим на Общата схема от преференции („ОСП“).
            
         
               (2)
            
            
               В член 4, параграф 1, букви а) и б) от Регламент (ЕС) № 978/2012 се предвижда съответно, че държава, която е била класифицирана от Световната банка през три последователни години като държава с висок доход или държава с по-висок среден доход, или държава, която се ползва по същество за целия търговски обмен от преференциален режим за достъп до пазара, с който се предвиждат същите тарифни преференции като по ОСП или по-добри, не следва да се ползва от преференции по ОСП.
            
         
               (3)
            
            
               Списъкът на държавите — бенефициери по предвидения в член 1, параграф 2, буква а) от Регламент (ЕС) № 978/2012 общ режим на ОСП, се съдържа в приложение II към посочения регламент. В член 5, параграф 2 от Регламент (ЕС) № 978/2012 се предвижда, че приложение II трябва да бъде подлагано на преглед всяка година до 1 януари. При прегледа следва да се вземат предвид промените в икономическите или търговските условия и в условията за развитие в държавите бенефициери във връзка с критериите, посочени в член 4.
            
         
               (4)
            
            
               Съгласно член 5, параграф 2 от Регламент (ЕС) № 978/2012 на конкретната държава — бенефициер по ОСП, и на икономическите оператори трябва да се даде достатъчно време за организирано приспособяване към преразгледания статут на държавата по ОСП. Поради това режимът по ОСП трябва да продължи да се прилага в продължение на една година след датата на влизане в сила на евентуалната промяна в статута на държавата, предмет на разпоредбата на член 4, параграф 1, буква а), и в продължение на две години, считано от началната дата на прилагане на преференциалния режим за достъп до пазара, предмет на разпоредбата на член 4, параграф 1, буква б).
            
         
               (5)
            
            
               Тонга бе класифицирана от Световната банка като държава с по-висок среден доход през 2013, 2014 и 2015 година. Поради това с Делегиран регламент (ЕС) 2015/1979 на Комисията (2) Тонга бе заличена от списъка на държавите — бенефициери по ОСП, в приложение II към Регламент (ЕС) № 978/2012, считано от 1 януари 2017 г. През 2016 г. обаче Тонга бе класифицирана от Световната банка като държава с по-нисък среден доход. Поради това Тонга следва да бъде повторно включена в приложение II към Регламент (ЕС) № 978/2012, считано от 1 януари 2017 г.
            
         
               (6)
            
            
               От 1 януари 2016 г. временно се прилага договореността относно задълбочената и всеобхватна зона за свободна търговия (ЗВЗСТ), подписана на 27 юни 2014 г. от Съюза и Украйна като част от сключеното помежду им по-широкообхватно споразумение за асоцииране. Тъй като със ЗВЗСТ се предоставят по-добри тарифни преференции в сравнение с ОСП по същество за целия търговски обмен, Украйна следва да бъде заличена от списъка на държавите — бенефициери по ОСП, в приложение II, считано от 1 януари 2018 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   Изменения на Регламент (ЕС) № 978/2012
   Приложение II към Регламент (ЕС) № 978/2012 се изменя, както следва:
   
               1)
            
            
               Следният азбучен код и съответната държава се вмъкват съответно в колони А и Б:
               
                           „TO
                        
                        
                           Тонга“
                        
                     
         
               2)
            
            
               Следният азбучен код и съответната държава се заличават съответно от колони А и Б:
               
                           „UA
                        
                        
                           Украйна“
                        
                     
         Член 2
   Влизане в сила и прилагане
   Настоящият регламент влиза в сила в деня след деня на публикуването му в Официален вестник на Европейския съюз.
   Член 1, параграф 1 се прилага от 1 януари 2017 г.
   Член 1, параграф 2 се прилага от 1 януари 2018 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 декември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 303, 31.10.2012 г., стр. 1.
   
      (2)  Делегиран регламент (ЕС) 2015/1979 на Комисията от 28 август 2015 г. за изменение на приложения II, III и IV към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции (ОВ L 289, 5.11.2015 г., стр. 3).